Regionsudvalgets udtalelse om:

- "Kommissionens forslag til Europa-Parlamentets og Rådets direktiv om affald af elektrisk og elektronisk udstyr", og

- "Kommissionens forslag til Europa-Parlamentets og Rådets direktiv om begrænsning af anvendelsen af visse farlige stoffer i elektrisk og elektronisk udstyr"

(2001/C 148/01)

REGIONSUDVALGET har -

under henvisning til Kommissionens forslag til Europa-Parlamentets og Rådets direktiv om affald af elektrisk og elektronisk udstyr og Kommissionens forslag til Europa-Parlamentets og Rådets direktiv om begrænsning af anvendelsen af visse farlige stoffer i elektrisk og elektronisk udstyr [KOM(2000) 347 endelig - 2000/0158 (COD) - 2000/0159 (COD)],

under henvisning til Rådets beslutning af 14. september 2000 om i henhold til EF-traktatens artikel 265, stk. 1, og artikel 175, stk. 1, at anmode om Regionsudvalgets udtalelse,

under henvisning til præsidiets beslutning af 13. juni 2000 om at henvise det forberedende arbejde til Underudvalg 4 "Fysisk Planlægning, Bypolitik, Energi, Miljø",

under henvisning til forslag til Regionsudvalgets udtalelse (CdR 269/2000 rev. 1), som blev vedtaget af Underudvalg 4 den 4. oktober 2000 med Tony McKenna (IRL, AE) som ordfører,

og ud fra følgende betragtninger

elektrisk og elektronisk udstyrs gennemslagskraft kombineret med et stigende forbrug og den teknologiske udvikling har ført til en voldsom vækst i mængden af elektrisk og elektronisk affald (Waste Electrical and Electronic Equipment: WEEE),

at nogle medlemsstater har lovgivning om håndtering af WEEE, mens andre ikke har, svækker genanvendelsespolitikken og giver skævheder i fordelingen af de økonomiske byrder og i kravene til handelen med elektrisk og elektronisk udstyr,

de foreslåede direktiver fokuserer på at beskytte mennesket og miljøet mod følgerne af WEEE ved at indføre ordninger, der sigter mod at minimere affaldsproduktionen og de potentielle følger af affald, der deponeres, ved hjælp af genbrug og genanvendelse og en begrænset anvendelse af visse farlige stoffer ved fremstillingen af elektrisk og elektronisk udstyr,

direktiverne tilstræber en harmonisering af nationale foranstaltninger til håndtering af WEEE -

på den 37. plenarforsamling den 14.-15. februar 2001, mødet den 14. februar vedtaget følgende udtalelse.

Regionsudvalgets synspunkter og henstillinger

1. Generelle bemærkninger

1.1. Regionsudvalget støtter WEEE-direktivets bestemmelser til fremme af genbrug af plastic og udfasning af giftige stoffer, som stadig anvendes i udstyr og er kendt for at være skadelige for helbredet, eftersom bestemmelserne vil bidrage til en renere produktionskæde, give arbejdstagere færre sundhedsproblemer og nedbringe mængden af farlige udslip i naturen.

1.2. Regionsudvalget finder, at der bør indføres ens regler i hele EU om producentansvar. Forskellige regler om producentansvar i medlemsstaterne ville føre til betydelige konkurrenceforvridninger på det indre marked. Der bør endvidere indføres ens regler på hele det indre marked for producenternes produktansvar.

1.3. Efter Regionsudvalgets opfattelse giver det god mening at undersøge, om de foreslåede indskrænkninger i anvendelsen ikke kan gennemføres via den allerede eksisterende EU-lovgivning om stoffer. Indskrænkninger bør ikke reguleres via en række gensidigt uafhængige bestemmelser, da dette uvægerligt vil føre til uoverskuelighed og problemer med bestemmelsernes gennemførelse. Endvidere bør også det planlagte direktiv om produkternes livscyklus så vidt muligt integreres i dette direktiv.

1.4. Forslagene vil kræve, at producenter af elektrisk og elektronisk udstyr ændrer syn på udformningen og teknologien bag. Omkostningerne ved at opfylde direktivets anbefalinger vil i sidste ende skulle bæres af forbrugerne. Selv om Regionsudvalget erkender, at visse prisstigninger er uundgåelige for at kompensere for de øgede produktionsomkostninger i forbindelse med ændringer i udformningen og i de genbrugs- og bortskaffelsesforpligtelser, der pålægges producenterne, er det ikke desto mindre yderst vigtigt, at de stigende omkostninger ved bortskaffelse af WEEE ikke skal bæres af offentligheden. Det endelige ansvar skal imidlertid deles mellem producenten og forbrugeren.

1.5. Regionsudvalget støtter forudsætningen for WEEE-direktivet, nemlig at producenter af elektrisk og elektronisk udstyr skal være økonomisk ansvarlige for deres produkter gennem hele disses levetid, dvs. også når de kasseres. Regionsudvalget understreger, at forbrugerne ikke må pålægges ekstra afgifter for affaldshåndtering af farlige stoffer, som producenter vælger at bruge i elektrisk og elektronisk udstyr.

1.6. Regionsudvalget finder det bydende nødvendigt, at Kommissionen færdiggør det bebudede direktiv om "udformning og fremstilling af elektrisk og elektronisk udstyr", som skal give industrien den nødvendige vejledning i principperne for nedbringelse af WEEE.

1.7. Kommissionen lægger ikke skjul på, at det vil være forbundet med store omkostninger at opfylde målsætningerne i de to direktiver. Regionsudvalget gør dog opmærksom på, at de økonomiske fordele for EU ved at bevare ressourcer, fremme en bæredygtig udvikling, reducere omkostninger til bortskaffelse af affald og nedbringe omkostningerne ved genbrug og genvinding på længere sigt kan forventes at opveje omkostningerne ved gennemførelsen. Under alle omstændigheder vil de mindre håndgribelige fordele i form af et bedre miljø og færre forureningskilder efter Regionsudvalgets mening opveje de økonomiske ulemper, direktivet giver på kort sigt.

1.8. Direktiverne vil kræve et tæt samarbejde over grænserne, eftersom WEEE-affald ikke altid holder sig inden for de nationale grænser. De nødvendige foranstaltninger må derfor træffes på begge sider af grænserne for at beskytte en hel region. Vel vidende, at det er umuligt at regulere vilkårene uden for EU, ville Regionsudvalget ikke desto mindre hilse forslag om et sådant samarbejde velkommen.

1.9. Regionsudvalget henleder desuden opmærksomheden på, at også salget til privatpersoner over Internettet (e-handel) vil stige. Direktivet må derfor sikre, at der ikke slækkes på producenternes ansvar for tilbagetagning hverken på det indre marked eller i tredjelande.

2. Bemærkninger til direktivet om affald af elektrisk og elektronisk udstyr (WEEE)

2.1. Regionsudvalget støtter målsætningerne og hovedelementerne i forslagene og understreger, at de lokale og regionale myndigheder kan være med til at lette gennemførelsen af målsætningerne. Regionsudvalget beklager den manglende lovgivning om WEEE i visse medlemsstater og hilser direktivforslaget velkomment som en juridisk bindende ramme på EU-niveau. Når medlemsstaterne skal indføre ny eller ændre eksisterende lovgivning for at opfylde direktivet, er det vigtigt, at de lokale og regionale myndigheder inddrages som officielle partnere i procedurerne omkring gennemførelsesprogrammerne. I sidste ende er det jo dem, som skal sikre, at producenterne retter sig efter principperne i direktivet. Inddragelse af de lokale og regionale myndigheder i planlægningen og gennemførelsen af nationale strategier er således afgørende for opfyldelsen af direktivets målsætninger.

2.2. Et andet aspekt, som gør det vigtigt at inddrage de lokale og regionale myndigheder, er, at det må sikres, at der tages hensyn til eventuelle regionale økonomiske skævheder, når lovgivningen udformes. Regionsudvalget gør opmærksom på, at Kommissionens forslag ikke indeholder nogen vurdering af eventuelle økonomiske konsekvenser for de enkelte medlemsstater. Målsætningerne i de to direktivforslag vil få økonomiske følger på såvel nationalt som regionalt niveau. Derfor ser Regionsudvalget gerne, at Kommissionen angiver, hvordan regningen skal betales. Det bør senest ved overgangsperiodens udløb være sådan, at alle omkostninger i forbindelse med indsamling, transport, recirkulering, genbrug og udnyttelse af elektriske og elektroniske apparater, der er taget ud af brug, bæres af producenten. I den forbindelse bifalder Regionsudvalget den fleksibilitet, der er indbygget i forslaget, eftersom den gør det muligt for medlemsstater at tage hensyn til nationale og regionale forhold, når genbrugs- og affaldshåndteringsordninger skal udtænkes.

2.3. Regionsudvalget understreger, at opfyldelsen af direktivets målsætninger vil volde problemer i de medlemsstater, der ikke har nogen lovgivning på området. Mindst en tredjedel af medlemsstaterne har ikke nogen kontrolbestemmelser vedrørende WEEE. Dette vil skabe endnu flere problemer for de lokale og regionale myndigheder, der skal udforme ordninger med henblik på at gennemføre principperne i direktivet. Manglen på nationale lovbestemmelser i medlemsstaterne kan også påvirke de praktiske muligheder for at overholde direktivets tidsfrister for reduktion af WEEE.

2.4. Selv om målene er blevet ændret i forhold til tidligere udkast, er det efter Regionsudvalgets mening vigtigt at nævne i direktivet, at medlemsstaterne kan indføre strengere bestemmelser, hvis de vil. Dette kan være særlig relevant for medlemsstater, hvor der allerede findes en avanceret lovgivning, og producenterne derfor har ændret på designet og har mindsket deres afhængighed af farlige stoffer, samt i medlemsstater med stor koncentration af producenter af elektrisk og elektronisk udstyr.

2.5. Regionsudvalget mener ikke, at det mål, som Kommissionen fastsatte i direktivet vedrørende fire kg affald af elektrisk og elektronisk udstyr gennemsnitligt pr. indbygger på årsbasis, er tilstrækkeligt ambitiøst og opfordrer derfor indtrængende Kommissionen til at operere med en vejledende minimumsværdi, der kan revideres én gang årligt. For at opnå størst mulig dækning bør de sidste indehavere af gammelt elektronisk udstyr være forpligtede til at aflevere udstyret til autoriserede modtagestationer.

2.6. Regionsudvalget glæder sig over bestemmelserne i artikel 8, der sikrer, at kontraktlige aftaler indgås mellem producenten og brugeren (andre end private husholdninger) om indsamling, behandling og genvinding af WEEE, da disse brugere i høj grad bidrager til kumuleringen af elektrisk og elektronisk udstyr i den kommunale affaldsstrøm.

2.7. Regionsudvalget er enig i, at en separat indsamlingsordning for WEEE er den mest effektive metode til at sikre, at målene for genbrug og genvinding nås. Det er dog værd at gøre opmærksom på, at lokale myndigheder har hovedansvaret for indsamling, håndtering og bortskaffelse af affald. Mens de lokale myndigheder er bedst i stand til at sikre, at disse aktiviteter udføres på effektiv og autoriseret vis, er det af største vigtighed, at ansvaret for implementeringen af separate ordninger for WEEE bliver delt. Tilbagetagelse af udstyrsaffald er uløseligt forbundet med spørgsmålet om, hvem der skal bære de hermed forbundne omkostninger. Regionsudvalget finder det derfor nødvendigt, at producenternes pligt til at bære omkostningerne ved aflevering af udstyrsaffald skal fastsættes som en væsentlig del af deres produktansvar.

2.8. Efter Regionsudvalgets mening bør elektrisk og elektronisk udstyr, der på indsamlingscentralen via simpel sortering udvælges til senere genbrug - eventuelt efter forudgående almindelig reparation, om nødvendigt - undtages fra affaldsklassificeringen og det dertil hørende autorisationssystem.

2.9. Regionsudvalget bemærker, at der opereres med en overgangsperiode på 5 år for affald fra produkter, der er sendt på markedet inden direktivets ikrafttrædelsesdato. Denne overgangsperiode bør gøres kortere og falde sammen med fristen for den generelle tilbagetagningspligt. Den mulighed, som direktivet giver producenter af udstyr med en længere levetid for at få deres omkostninger dækket gennem et fast gebyr på prisen på nye produkter, bør efter Regionsudvalgets mening ledsages af en liste over produkterne, så man undgår enhver usikkerhed eller flertydighed omkring dem.

2.10. Regionsudvalget er enig i, at virkningen på prisen og efterspørgslen på elektriske og elektroniske varer vil være begrænset. Endvidere vil de virksomheder, for hvem det lykkes at producere mindre skadelige produkter, som er lettere og billigere at genbruge, opnå en konkurrencemæssig fordel i kraft af de lavere genbrugsomkostninger. Under alle omstændigheder er spørgsmålet om, hvem der skal betale, centralt for det "udvidede producentansvar", eftersom det ligger i forlængelse af og er et redskab til gennemførelse af "forureneren betaler"-princippet. Regionsudvalget finder det yderst beklageligt, at Kommissionen undlader at behandle spørgsmålet om det økonomiske ansvar for kommende produkter, og opfordrer derfor indtrængende Kommissionen til, at hver enkelt virksomhed, producent eller importør fra indsamlingssteder pålægges ansvaret for genanvendelse af egne produkter fra private husholdninger, som er bragt i omløb efter direktivets ikrafttræden. Det vil give producenterne et økonomisk incitament til at udvikle mere miljøvenlige produkter.

2.11. Regionsudvalget opfordrer indtrængende Kommissionen til at tilskynde til at sikre produkterne optimal levetid, ved at der tages hensyn til de tekniske fremskridt på miljøområdet. Udstyr og komponenter bør have lang levetid, være lette at afmontere, indeholde få skadestoffer og kunne genbruges.

2.12. Regionsudvalget ønsker at fremhæve de særlige vanskeligheder ved at tilskynde forbrugerne til genvinding af små apparater. Den opfordrer derfor Kommissionen til at foreslå en tvungen pantordning for elektrisk og elektronisk udstyr.

2.13. Regionsudvalget vil gerne pege på det beskæftigelsespotentiale, som ligger i direktivforslaget om WEEE, ikke mindst i genbrugsindustrien. Skønt de potentielle økonomiske konsekvenser af direktivet vil variere fra region til region, vil de negative virkninger i EU som helhed blive opvejet af økonomisk vækst og øget beskæftigelse i brancher, der er involveret i reduktion, indsamling, genbrug og genvinding af WEEE. Den øgede beskæftigelse vil endvidere have den fordel, at den befordrer langtidsarbejdsløses tilbagevenden til arbejdsmarkedet og fremmer aktiviteter af enhver art i medlemsstaternes sociale økonomi.

2.14. Regionsudvalget understreger, at det bliver nødvendigt gennem informationskampagner at bevidstgøre og engagere forbrugerne i opfyldelsen af målsætningerne for indsamling og genanvendelse af elektrisk og elektronisk affald, og det så gerne et samarbejde mellem producenter og lokale myndigheder om afviklingen af disse kampagner.

2.15. Med henblik på at beskytte EU's konkurrenceevne over for tredjelande inden for produktion af elektrisk og elektronisk udstyr er det vigtigt, at EU gør sin indflydelse gældende i internationale fora og tilskynder andre producenter, såsom USA og landene langs Asiens Stillehavskyst, til at følge EU's eksempel og tilstræbe en reduktion af WEEE - ikke kun for at producenterne kan konkurrere på lige vilkår (der også skal gælde for e-handel), men også for at forbedre miljøet på globalt plan, al den stund forurening er et grænseoverskridende problem.

2.16. Regionsudvalget er bekymret for transport af farligt affald over grænserne. EU-producenter bør ikke kunne unddrage sig deres ansvar for indsamling, håndtering og bortskaffelse af WEEE ved at eksportere deres affald til lande uden for EU, hvor reglerne for genbrug/bortskaffelse måske er mindre strikse. Endvidere mener Regionsudvalget, at der er brug for en præcisering af spørgsmålet om eksport af elektrisk og elektronisk udstyr, samt af hvordan man skal ordne de praktiske spørgsmål omkring indsamling/håndtering efter endt brug mellem producent og modtagerland.

2.17. Regionsudvalget mener, der bør tages større hensyn til, at de elektroniske medier (e-handel) vil bevirke en ændring i den internationale handel med elektrisk og elektronisk udstyr i de kommende år. Direktivet bør derfor indeholde retningslinjer for, hvordan producenter og distributører, der sælger direkte på de europæiske markeder og inden for det indre marked, kan pålægges et ansvar i forbindelse med direktivet.

2.18. Regionsudvalget mener ikke, at der ud over de nuværende tilladelser bliver behov for yderligere tilladelser og inspektioner med oplysningspligt over for Kommissionen. Direktivets forslag herom kan ikke retfærdiggøres ud fra et fagligt synspunkt og modvirker alle bestræbelser på administrativ forenkling.

2.19. Regionsudvalget mener, at informeringskravene og rapporteringspligten over for Kommissionen bør begrænses til nogle få nødvendige oplysninger. De krav, der foreslås, vil medføre til urimeligt høje administrative omkostninger.

2.20. Regionsudvalget mener, at direktivet også bør sikre den fremtidige deltagelse af små og mellemstore virksomheder (SMV) i konkurrencen. Producenter, der benytter sig af tredjeparter til opfyldelsen af deres forpligtelser, bør være forpligtede til at følge indkøbsprocedurer (udbud i små partier), der sikrer deltagelse af SMV.

3. Bemærkninger til direktivet om begrænsning af anvendelsen af visse farlige stoffer i elektrisk og elektronisk udstyr

3.1. Regionsudvalget bifalder dette initiativ, som bl.a. omfatter udfasning af bestemte giftige stoffer. Mange producenter har allerede påbegyndt denne proces, hvilket efter Regionsudvalgets mening har begrænset omkostningerne.

3.2. De potentielle virkninger af farlige stoffer, der ikke foreslås udfaset denne gang, fordi der ikke er noget alternativ for hånden, bør efter Regionsudvalgets opfattelse undersøges nærmere, og forskning med henblik på at finde et passende alternativ bør fremskyndes. Regionsudvalget vil se velvilligt på yderligere tiltag, der kan få industrien til at tage miljøvirkningen af deres produkter mere alvorligt og tage hensyn til genbrugs- og affaldsreduceringsproblematikken allerede fra første udformningsfase.

3.3. Efter Regionsudvalgets opfattelse skal de farlige stoffer, som fortsat vil skulle bortskaffes, samt de, der bliver bortskaffet inden dette direktivs ikrafttræden, deponeres på affaldsdeponeringspladser af høj standard, som er underlagt kontrol i henhold til de tekniske standrader i direktiv 99/31/EF.

3.4. Ud over den potentielle forureningsrisiko og de med bortskaffelse af disse farlige stoffer forbundne sundhedsspørgsmål finder Regionsudvalget også anledning til at påpege, at tilstedeværelsen af visse farlige stoffer udgør en helbredsrisiko for de ansatte på genbrugsanlæg, hvilket yderligere taler for at nedbringe mængden af farlige stoffer. Det bør måske undersøges nærmere, hvilke risici de ansatte i denne sektor udsættes for.

3.5. Med hensyn til den begrænsede anvendelse af de stoffer, som er nævnt i direktivet, vil Regionsudvalget gerne have bekræftet, at der er foretaget en fyldestgørende undersøgelse af de foreslåede stoffers virkning på miljøet og helbredet, så de kan blive håndteret korrekt, når de genanvendes/bortskaffes.

3.6. I artikel 6 i direktivet åbnes mulighed for at ajourføre bilaget med listen over stoffer, der skal begrænses. Ifølge direktivet skal foranstaltningerne tages op til revision inden den 31. december 2003 med henblik på en tilpasning til den videnskabelige og tekniske udvikling, men det står ikke klart, om listen over stoffer også kan ændres inden denne dato, hvis der er tilstrækkeligt videnskabeligt belæg for at gøre det. Regionsudvalget mener, der bør gives mulighed for at ændre dette bilag på et hvilket som helst tidspunkt, forudsat at de nødvendige videnskabelige data foreligger, og at der kan foretages relevante høringer.

3.7. Regionsudvalget mener, at der først og fremmest må tages hensyn til alle økologiske og økonomiske aspekter ved de pågældende stoffer og alternativer i hele produktets levetid. Det er navnlig nødvendigt med en videnskabeligt baseret risikovurdering, hvor der ikke kun er tale om kontrol af stoffets egenskaber, men også tages hensyn til, om og hvordan mennesker og miljø udsættes for det pågældende stof, og hvilke følger der kan forventes heraf.

4. Konklusioner

4.1. Regionsudvalget glæder sig over direktivforslagene, som pålægger producenterne at ændre udformningen af deres produkter, så affaldsmængden minimeres, genbrug fremmes og udtjent elektronik lettere kan bortskaffes. Dette skal ske gennem udfasning af farlige materialer og udvikling af effektive indsamlings-, genbrugs- og genvindingsordninger. Regionsudvalget finder, at der bør indføres et bindende producentansvar på EU-niveau gennem direktivet.

4.2. Om gennemførelsen af disse forslag krones med held, beror efter Regionsudvalgets mening på, om de lokale og regionale myndigheder inddrages i såvel planlægning som gennemførelse af de nationale strategier for opfyldelsen af direktivernes målsætninger.

4.3. Regionsudvalget erkender, at opfyldelsen af disse målsætninger vil resultere i visse økonomiske omkostninger, men konkluderer, at de på langt sigt vil give såvel økonomiske som økologiske fordele, efterhånden som teknologien tilpasses kravene om renere produktionsteknikker.

4.4. Regionsudvalget finder, at de foreslåede mål kan nås for en rimelig pris, hvis de relevante og nødvendige retningslinjer udarbejdes i nær fremtid, navnlig det bebudede direktiv om "udformning og fremstilling af elektrisk og elektronisk udstyr". Kommissionen bør overvåge medlemsstaternes indsats, især i de lande, hvor forberedelsen af lovgivning om WEEE endnu ikke er gået i gang.

4.5. Efter Regionsudvalgets opfattelse bør forskning, der kan understøtte yderligere restriktioner for anvendelsen af farlige stoffer, fremskyndes, så den kan indarbejdes i lovgivningen, så snart der er videnskabeligt belæg for det, og de nødvendige høringer med hovedaktørerne på området har fundet sted.

Bruxelles, den 14. februar 2001.

Jos Chabert

Formand for

Regionsudvalget